CELEX: 32015R0387
Language: sk
Date: 2015-03-05 00:00:00
Title: Vykonávacie nariadenie Komisie (EÚ) 2015/387 z  5. marca 2015 o zatriedení určitého tovaru do kombinovanej nomenklatúry

10.3.2015   
            
            
               SK
            
            
               Úradný vestník Európskej únie
            
            
               L 65/7
            
         VYKONÁVACIE NARIADENIE KOMISIE (EÚ) 2015/387
   z 5. marca 2015
   o zatriedení určitého tovaru do kombinovanej nomenklatúry
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu (EHS) č. 2658/87, je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               V nariadení (EHS) č. 2658/87 sa ustanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá, alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
            
         
               (3)
            
            
               Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe dôvodov uvedených v stĺpci 3 danej tabuľky.
            
         
               (4)
            
            
               Je potrebné umožniť, aby sa držiteľ záväzných informácií o nomenklatúrnom zatriedení vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 12 ods. 6 nariadenia Rady (EHS) č. 2913/92 (2). Toto obdobie by malo byť stanovené na tri mesiace.
            
         
               (5)
            
            
               Opatrenia stanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.
   Článok 2
   Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 12 ods. 6 nariadenia (EHS) č. 2913/92 počas troch mesiacov odo dňa nadobudnutia účinnosti tohto nariadenia.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 5. marca 2015
      
         
            Za Komisiu
         
         
            v mene predsedu
         
         Heinz ZOUREK
         
            generálny riaditeľ pre dane a colnú úniu
         
      
   
   
      (1)  Ú. v. ES L 256, 7.9.1987, s. 1.
   
      (2)  Nariadenie Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (Ú. v. ES L 302, 19.10.1992, s. 1).
   
      PRÍLOHA
      
                  Opis tovaru
               
               
                  Zatriedenie
                  (číselný znak KN)
               
               
                  Odôvodnenie
               
            
                  (1)
               
               
                  (2)
               
               
                  (3)
               
            
                  Elektrický prístroj pozostávajúci z valcovitého kovového puzdra, v ktorom sa nachádza svetelný zdroj vyžarujúci ultrafialové žiarenie (UV) a elektronický modul so svetelnou signalizáciou stavu prístroja. Výkon zdroja UV žiarenia sa pohybuje v rozpätí od 14 do 39 W. Prístroj sa dodáva so štandardným napätím 220 V.
                  Prístroj je predkladaný ako prístroj, ktorý sa používa na fotochemické čistenie vody. Čistenie sa vykonáva ožarovaním pretekajúcej vody UV žiarením, čím sa ničia baktérie, vírusy a iné mikroorganizmy v nej. Prístroj je predkladaný na použitie v domácnosti a v zdravotníckom alebo priemyselnom prostredí.
               
               
                  8421 21 00
               
               
                  Zatriedenie je určené všeobecnými pravidlami 1 a 6 na interpretáciu kombinovanej nomenklatúry a znením číselných znakov KN 8421 a 8421 21 00.
                  Funkciou prístroja je čistenie vody a táto funkcia je opísaná v položke 8421. Skutočnosť, že baktérie, vírusy a iné mikroorganizmy sa fyzicky neoddeľujú, ale ničia, nevylučuje zatriedenie do tejto položky. Do tejto položky patria filtre a čističe všetkých druhov (pozri tiež vysvetlivky k harmonizovanému systému k položke 8421, bod II). Zatriedenie do položky 8543 ako elektrické stroje, prístroje a zariadenia s vlastnou individuálnou funkciou inde nešpecifikovanou ani nezahrnutou sa preto vylučuje.
                  Prístroj sa preto má zatriediť pod číselný znak KN 8421 21 00 ako prístroj na filtrovanie a čistenie vody.